P. Hrušovský, predseda NR SR: (2002-11-06):
I. Hopta, poslanec: Vážený pán predseda Národnej rady, vážení členovia vlády, dámy a páni. Dovoľte mi, aby som vás oboznámil so stanoviskom klubu poslancov Národnej rady za Komunistickú stranu Slovenska. Vláda Slovenskej republiky odvolávajúc sa na § 89 rokovacieho poriadku Národnej rady predložila do parlamentu približne 20 noviel zákonov, ktoré podľa vlády, ak nebudú prijaté v skrátenom legislatívnom konaní, spôsobia štátu údajne značné hospodárske škody. V návrhoch vlády sú dokonca aj tieto škody vyčíslené. Po podrobnom preštudovaní navrhnutých noviel zákonov klub poslancov za Komunistickú stranu Slovenska sa rozhodol, že nepodporí žiadnu novelu z týchto zákonov. Výnimku bude tvoriť, ak to bude v súlade s právom, respektíve ak sa predloží navrhovaná novela zákonov - zmrazenie platov ústavných činiteľov. V tejto súvislosti jedna poznámka, že ak zmrazujeme platy ústavných činiteľov, mali by sme sa  trošku zaoberať aj platmi starostov a primátorov obcí, pretože najmä primátori majú mnohokrát vyššie platy ako ústavní činitelia, aj tí najvyšší ústavní činitelia. Ak chce samospráva, aby sme im dali viac finančných prostriedkov, mala by začať aj sama šetriť. Prečo nepodporíme tieto novely zákonov? Po prvé. Je to v rozpore s Ústavou Slovenskej republiky a s rokovacím poriadkom Národnej rady Slovenskej republiky. Po druhé. Komunistická strana Slovenska a jej poslanci sú presvedčení, že novely týchto zákonov by výraznou mierou znížili životnú úroveň väčšiny občanov Slovenskej republiky, ktorá aj bez prijatia týchto noviel zákonov je na veľmi nízkej úrovni a nedosahuje ani úroveň spred roku 1989. Po tretie.  Členovia vlády Slovenskej republiky doslova iba pred niekoľkými dňami skladali ústavou predpísaný sľub, v ktorom sa okrem iného hovorí. Citujem: „Svoje povinnosti budem plniť v záujme občanov.“ Koniec citátu. Poslanci za Komunistickú stranu Slovenska sú presvedčení, že nie je v záujme občanov Slovenska, aby tieto protiľudové zákony boli prijaté. Práve naopak, je to v hlbokom rozpore  so záujmami väčšiny občanov našej krajiny. Po štvrté. Tieto predložené novely zákonov sú aj v absolútnom rozpore s tým, čo pred voľbami deklarovali strany súčasnej vládnej koalície. Veď ešte všetci máme v živej pamäti vaše predvolebné sľuby hovoriace o tom, že len vy a jedine vy dokážete zabezpečiť občanom vysokú životnú úroveň. Od parlamentných volieb neubehli ani dva mesiace a vy, čo ste občanom, obrazne povedané, sľubovali raj na zemi, dnes im pripravujete doslova peklo. Preto takto navrhnuté novely zákonov Komunistická strana Slovenska chápe ako nehorázny volebný podvod uskutočnený na občanoch Slovenskej republiky zo strany súčasnej vládnej koalície. Po piate. Väčšina zákonov, ktoré sa majú novelizovať, bola prijatá v tomto, respektíve v minulom roku, teda de facto stranami, ktoré prakticky tvoria aj súčasnú vládnu koalíciu. Pýtam sa preto, kto pred pár mesiacmi, respektíve pred rokom ste, vážené dámy, vážení páni, nevedeli, aké zákony prijímate, že dnes odvolávajúc sa na hospodárske škody ich sami navrhujete v skrátenom legislatívnom konaní novelizovať. Alebo v snahe osloviť pred voľbami čo najviac občanov Slovenska ste robili páčivú politiku, ktorú teraz po voľbách meníte na drastické ožobračovanie občanov našej krajiny? Po šieste. Ak by sme aj prijali vládou predložený argument, že štátu hrozia značné hospodárske škody, právom by mala nasledovať otázka, kto tieto škody spôsobil a akým spôsobom bude braný na trestnoprávnu zodpovednosť. Kladiem otázku - podá súčasná vláda trestné oznámenie na minulú vládu, respektíve na jej jednotlivých členov za spôsobenie miliardových škôd? Vážené dámy, vážení páni, to boli v stručnosti dôvody, prečo komunistickí poslanci nemôžu podporiť navrhnuté novely zákonov. Sme totiž pevne presvedčení, že ekonomické problémy krajiny sa nedajú riešiť iba zvyšovaním cien a rozpredajom majetku vybudovaného za socializmu. To nie je rozumná ekonomická politika. To je cesta do záhuby, ktorú my nikdy podporovať nebudeme. To je cesta, ktorá zo Slovenskej republiky urobí banánovú republiku a pripraví občanov o zvyšok sociálnych istôt. To je cesta - vydržte  (ruch v sále) - to je cesta, ktorá možno síce vyhovuje úzkej skupine bohatých či zahraničným monopolom, ale určite nevyhovuje väčšine občanov Slovenska.